# A nyári délutánok

Mikor az Ég furcsa, lila-kék
S találkákra mennek a lyányok,
Óh, be titkosak, különösek
Ezek a nyári délutánok.
Járunk bolondul és ittasan
Nagyvárosi utcákon égve,
Fekete, szigorú vonalak
Rajzolódnak a nyári Égre.
A város árnyas és remegő.
Ezer tornya, kéménye, karja
Úgy mered a csókos Ég felé,
Mikéntha ölelni akarna.
Mint zavarodott szerelmesek,
Pirral s pihegve szemben állnak
Az Ég s a város. Szívük dobog
Vad ritmusára a Halálnak.
Szemünk könnyes, mégis nevetünk
Föl-föltekintve vágyva, félve
Arra, ki szép s kit nem ismerünk,
Hideg szeretőnkre, az Égre.
S ott fenn az Égen, ott valahol,
Egy-egy pillantást visszavetnek.
Sírván nevetünk az Ég alatt
S ott fenn, ott fenn, ott is nevetnek.

### Megjelenés Első megjelenés: VÚ 1907. július 28. 54. évf. 30. sz. 594–95. – Ady Endre – További megjelenés: Szil 1908. augusztus 27. XXVI. évf. 35. sz. 1. – Tárca – Ady Endre – Kötetben: VA1 (1908) (Az ős Kaján ciklus) 78–79.; VA2 (1910) 47.; VA3 (1910) 47.; VA4 (1918) 47.; VA5 (1919) 61. – Gyűjteményes kötetben először: AEöv-1 [1930] 60. ### Szövegkritika, szövegváltozatok Alapszövegünk: a VA2-ből. A VA1 korrektúrájában (PIM A. 126/1.) Ady a 8. sor elején a sajtóhibás á-t a-ra javította, a 9. sor és a 22. sor végén a vesszőt pontra cserélte. A VA3 korrektúrájában (OSzK Fond. Hung. 1731.) a 7. sorban a szigorú hosszú ú-ját rövid u-ra, a 11. sorban az Ugy rövid U-ját hosszúra, a 14. sorban a Pirral rövid i-jét hosszúra javították, a 17. sor végére vesszőt tettek. ### Javításaink: 11 A sor elején a rövid U-t a korábbi szövegközlésekkel egyezően hosszúra javítottuk. 18 Az alapszöveg különírt Föl-föl tekintve alakját, mint öröklődött sajtóhibát korrigáltuk: Föl-föltekintve, mert Ady helyesírási gyakorlatára általában az igekötő és az igei határozó összekapcsolása jellemző. ### Szövegeltérések:
2. | találkára |  | Szil |  |  | VA4 | VA5
| lányok, | VÚ | Szil | VA1
5. | bolondúl s |  | Szil
7. | szigoru |  |  |  | VA3 | VA4 | VA5
9. | remegő, | VÚ
11. | Ugy |  |  |  | VA3
14. | Pírral |  | Szil |  | VA3 | VA4 | VA5
15. | Város. |  |  |  |  | VA4 | VA5
| Szivük | VÚ
16. | halálnak. | VÚ
17. | nevetünk, |  |  |  | VA3 | VA4 | VA5
18. | Föl-föl tekintve | VÚ |  | VA1 | VA3 | VA4 | VA5
22. | visszavetnek, | VÚ
### Keletkezéstörténet Földessy Gyula a verset párizsi keletkezésűnek mondja. (Földessy: Amt 74.) Ellentmond ennek az a tény, hogy a vers Ady Párizsból való hazatérése után több mint egy hónappal jelent meg a VÚ-ban. Nem valószínű, hogy a szerkesztőség, melynek irányítója Schöpflin Aladár volt, ilyen sokáig fektette volna a költeményt. Ekkor már javában folytak a tárgyalások a VA-ról Ady és a Franklin Társaság között, mely a VÚ-ot is kiadta. Ennek ellenére nem kizárt, hogy a vers párizsi fogantatású, legalábbis párizsi emlékeket idéz. A halál motívum ebben a versben is jelentős szerepet kap, az ember ki van szolgáltatva az őt körülvevő világnak. „A kacaj jelölte többnyire a dolgok, a világ érzéketlen, hűvös közönyét, a halál közönyét – írja Ady hasonló tárgyú verseiről Király István. – A személyes élet vágyaira, törekvéseire nem együttérzően: fölényesen, kacagva, idegenül nézett a mindenség.” (Király I. 486–87.) ### Irodalom Földessy: Amt 68., 74.; Király I. 486–87.