# Dús lovag násza

Szűz asszonyok: friss telivérek
S tüzes fiuk bilincsbe verve
Állnak.
Ez: halvány Dúsnak nászi terme.
Jön Dús lovag az asszonyával:
Virágosak, vánnyadtak, vének.
Fölbúg
Szerelmesen, búsan az ének.
Virágos ágy, csalóka tükrök,
Nehéz parfüm. A fény fölissza
Csókjuk
És százszorosan szórja vissza.
Bilincses ifjak, friss leányok
Állnak, várnak, tűrnek, figyelnek.
Sírnak
És nászdalokat énekelnek.

### Megjelenés Első megjelenés: BN 1906. április 1. XI. évf. 90. sz. 2. – Tárca – Ady Endre – („A Pénz” főcímmel III. számmal harmadiknak közli az Az Avar-domb kincse és A Halál automobilján c. versek után.) – Kötetben: VA1 (1908) (Mi urunk: a Pénz ciklus) 130.; AH (1908) 54.; VA2 (1910) 73.; VA3 (1910) 73.; VA4 (1918) 73.; VA5 (1919) 96. – Gyűjteményes kötetben először: AEöv-1 [1930] 72. ### Szövegkritika, szövegváltozatok Alapszövegünk a VA3-ból. Az első sajtóközlés szövegét kisebb, nem lényeges igazításokkal vette át a kötetbe Ady. Az AH-ban közölt változat a VA első kiadását követi, a VA2-től kezdve nem módosított a szövegen a költő. ### Szövegeltérések:
Főcím: | A Pénz | BN
Cím fölött: | III. | BN
Cím: | Dus | BN | VA1 | AH
1. | asszonyok, | BN
2. | Tüzes | BN
4. | Dusnak | BN | VA1 | AH
5. | Dus | BN | VA1 | AH
8. | busan | BN
9. | ágy. Csalóka tükrök. | BN
14. | figyelnek, | BN | VA1 | AH
### Keletkezéstörténet Ama versek egyike ez a költemény, amelyben Ady nem meglévő műveltségi elemekre – bibliai, görög-római mítoszokra vagy történeti mondákra – építi a maga látomását. Dús lovag és asszonyának alakja a maga képzeletének szülöttei, akiknek megadatnak gazdagságukból, pénzességükből következően a fényes, ünnepi és rafinált nász lehetőségei. Míg a valóban szerelemre termett szűz asszonyok és tüzes fiuk csak statiszták lehetnek: bilincsbe verten csak állniok és énekelniök lehet Dúsék nászi termében és nászi ünnepén. A dús szó a magyar nyelvben nemcsak melléknévként fordul elő, hanem régies, irodalmi változatban főnév is lehet, amelynek közvetlen jelentése: igen gazdag ember. Ady ezt a főnévi változatot emelte ki nagybetűs alakban személynévvé. ### Irodalom Horváth 29.