# A nagy Pénztárnok

„Gyere.” (Szólott a nagy Pénztárnok
S ömlöttek elébem az ezrek.)
„Gyere, nyavalyás, nyűgös ember,
Most kifizetlek.”
„Bajjal születtél: itt az ára.
Néhány bankó, mert sok husáng ért.
Tekercs-arany a kora-csókért,
Az ifjúságért.”
„Szemed, szíved, gerinced béna?
Zúg a fejed, kerül az álmod?
Én most mindent, amit csak adtál,
Aranyra váltok.”
„Itt a napszám, mert sokat sírtál.
Itt a vérdíj, hogy magyar lettél.
Itt a pénz, mert sokat nótáztál,
Sokat szerettél.”
„Nagyon hittél, nagy fizetést kapsz.
Elpoklosodtál: itt a bére.
Itt a kínod, itt a reményed
S a szíved vére.”
„Eredj.” (Szólott a nagy Pénztárnok
És én nem birtam elinalni.)
„Ki vagy fizetve, béna koldus,
S most meg fogsz halni.”

### Megjelenés Első megjelenés: BN Esti lap 1907. október 13. XII. évf. 243. sz. 2. – Ady Endre – („Uj versek” főcímmel A magyar Messiások és A Halál-árok titka című versekkel együtt elsőként.) – További megjelenés: Szil 1907. október 31. XXV. évf. 44. sz. 1. – Tárca. – Ady Endre – Kötetben: VA1 (1908) (Mi urunk: a Pénz ciklus) 105–06.; AH (1908) 48–49.; VA2 (1910) 60–61.; VA3 (1910) 60–61.; VA4 (1918) 60–61.; VA5 (1919) 79. – Gyűjteményes kötetben először: AEöv-1 [1930] 67. ### Szövegkritika, szövegváltozatok Alapszövegünk a VA3-ból. ### Javításunk: 22 Az elinalni szó után a szedési hibából felcserélt zárójel, majd pont sorrendjét a szövegforrások zömével és a 2. sor végén található írásjel alakzattal egyezően megváltoztattuk. ### Szövegeltérések:
Főcím: | Uj versek | BN
|  | Új versek |  | Szil
Cím fölött: | I. | BN | Szil
1. | „Gyere”. | BN | Szil
3. | nyügös | BN | Szil
8. | ifjuságért.” | BN |  | VA1 | AH
13. | sirtál. | BN |  | VA1 | AH
14. | vérdij, | BN
15. | nótáztál. |  |  |  | AH
20. | szived | BN |  | VA1 | AH
21. | „Eredj”. | BN | Szil | VA1 | AH
| Pénztárnok. |  | Szil
22. | bírtam |  | Szil
| elinalni) | BN
| elinalni). |  |  |  |  | VA4
23. | koldús |  | Szil

### Keletkezéstörténet

A pénz-versek új változata A nagy Pénztárnok. Ady itt már a teljes reménytelenség, lemondás hangján ír: Ki vagy fizetve, béna koldus, / S most meg fogsz halni. Földessy Gyula szerint Ady „kívánja, áhítozza a Pénzt mint a kapitalista társadalom egyedüli boldogulási eszközét”, de ez idő tájt „ezt a szegényekkel, a kiuzsorázottakkal való szolidaritás váltja föl” nála. „Már a VA-ban is – írja Földessy –, a Lázár a palota előtt-ben a kapitalizmus elleni harccá nemesíti a pénz motívumot.” (Földessy: Amt 73.)

A pénzzel való küszködés állandó kísérőtársa Adynak, s ez most a BN bizonytalan helyzete miatt tovább erősödik. Ekkor simul el közte és Léda között az ellentét (l. erről a Két hajdani szeretők c. vers jegyzetét e kötetben), 1907. okt. 1-jén már bocsánatkérő levelet ír az asszonynak: „Édes jó Adél, ezer kínomnál, ezer bajomnál jobban fáj az, mikor eszembe jut, hogy esetleg én is bűnös vagyok a közöttünk történtekben. Ha én mondtam, tettem, ami magának fájt, szánom és bánom.” (AEl I. 261.) Ezután meglátogatja Lédát Nagyváradon, onnan ír egy kétségbeesett levelet Biró Lajosnak: „[…] tizenkét krajcárral vagyok itt e rettenetes lelki nyomorúságom mellett. Küldess nekem bárhogyan táviratilag tizenöt forintot.” (AEl I. 261–62.) – A 7. sorban a kora-csók kifejezés Ady gyermekkori erotikus élményeire utal. (L. erről bővebben A szerelmes gyermekek c. 1904-es cikkének jegyzetét: AEÖPM V. 341.)

### Irodalom

Földessy: Amt 73.